
Р Е Ш Е Н И Е  
№  РС-783-22-017


Днес, 08.03.2023 година, в град София, Комисията за противодействие на корупцията и за отнемане на незаконно придобитото имущество, в състав:

Заместник-председател: Антон Славчев
Член: Антоанета Цонкова
Член: Пламен Йоцов
	Член: Силвия Къдрева	

У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение на Комисията за противодействие на корупцията и за отнемане на незаконно придобитото имущество (КПКОНПИ) № КИ-312 от 09.11.2022 г. по сигнал с рег. № ЦУ01/С-783/11.10.2022 година.
Производството е образувано против Радостин Василев – министър на младежта и спорта в периода от 13.12.2021 г. до 02.08.2022 година.
По същество в сигнала са изложени твърдения за репресивни и агресивни действия от страна на министър Василев с цел уронване на престижа на търговско дружество, повишаване на общественото доверие в себе си и получаване на по-висока оценка от обществото за извършваната от него дейност. Въпросните действия касаят Национален спортен комплекс „***“, който се управлява от „***“ (***) ЕАД, която е изцяло държавна собственост, с принципал министърът на младежта и спорта. Национален спортен комплекс „***“ е отдаден под наем на търг на „***“ ЕООД, ЕИК: *** за срок от 10 години. Василев е злоупотребил със служебното си положение и е ангажирал редица държавни органи да извършват репресивни действия срещу дружеството наемател, в това число НАП, МВР, ДНСК и други. Според твърденията в сигнала, по този начин за Радостин Василев възниква облага, тъй като получава по-голяма подкрепа и влияние в обществото, по-висока оценка за работата си като министър и съответно повишено обществено одобрение. 
Във връзка с твърденията в сигнала Комисията е изискала и получила с писмо вх. № ЦУ-01-10933#1/05.12.2022 г. на КПКОНПИ от председателя на Постоянната комисия по превенция и противодействие на корупцията към 48-о Народно събрание заверени копия на следните документи: Клетвен лист на Радостин Петев Василев от 13.12.2021 г. и Решение на 48-о Народно събрание за избиране на Министерски съвет на Република България. 
В допълнение с писмо вх. № ЦУ-01-10933#3/30.12.2022 г. на КПКОНПИ от главния секретар на Министерство на младежта и спорта (ММС), са изискани и получени заверени копия на следните документи: Писмо с изх. № 13-00-20/21.04.2022 г. на ММС; Писмо с изх. № СО-890-02-600/27.05.2022 г. на Дирекция национален строителен контрол (ДНСК); Писмо с изх. № 13-00-20/2/10.06.2022 г. на ММС; Писмо с вх. № 07-00-235/2/19.12.2022 г. на ММС ведно с приложения към него; Уведомление с изх. № 16-1721-1/02.08.2022 г. на *** ЕАД; Констативен протокол с вх. № 16-1721-1/02.08.2022 г. на *** ЕАД; Писмо с вх. № 16-1721-1/05.08.2022 г. на *** ЕАД; Писмо с вх. № 16-1721-1/08.08.2022 г. на *** ЕАД; Заповед № 16-1721-1/08.08.2022 г. на изпълнителния директор на *** ЕАД, както и Протокол от работа на комисията, назначена със заповедта от същата дата; Констативен акт с вх. № 16-1721-1/1/12.07.2022 г. на *** ЕАД; Констативен акт с вх. № 16-1721-1/2/12.07.2022 г. на *** ЕАД и Писмо с изх. № 16-1721-1/21.11.2022 г. на *** ЕАД. 
Служебно са направени справки в Търговския регистър и регистър на юридическите лица с нестопанска цел (ТРРЮЛНЦ) и НБД „Население“.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от физическо лице, идентифицирано по смисъла на чл. 48, ал. 1, т. 1 от ЗПКОНПИ.
Радостин Василев е избран за министър на младежта и спорта, видно от Решение на Четиридесет и седмото Народно събрание на Република България от 13 декември 2021 година. Василев е подписал клетвен лист на 13.12.2021 година. Правомощията му са прекратени на 02.08.2022 г., на която дата в Държавен вестник е обнародван Указ № 204 на президента на Република България за назначаване на служебно правителство. 
„***“ ЕАД, ЕИК: ***, е еднолично акционерно дружество с едноличен собственик на капитала ММС, в чийто предмет на дейност се включва обслужване на български и чуждестранни национални и клубни отбори, маркетинг на спортни и други прояви, отдаване под наем на спортни уреди, спортни съоръжения и прилежащите към тях помещения и на други дълготрайни материални активи. Негов изпълнителен директор в настоящия момент е С. И. Р.
„***“ ЕООД, ЕИК: ***, има за предмет на дейност търговия на едро и дребно с всякакви стоки в страната и в чужбина, внос и износ, изграждане, инвестиране и експлоатация на търговски обекти, рекламна дейност, маркетинг, консултантски услуги, както и всяка друга търговска дейност, незабранена със закон. Едноличен собственик на капитала и управител на дружеството е М. Ф. Я.
От представените по преписката материали и извършените справки се установи, че между *** ЕАД и „***“ ЕООД е сключен Договор № 16-1721-1/13.12.2016 г. за отдаване под наем на група от обекти, а именно: Плувен комплекс „***“, състоящ се от три броя открити басейни, заедно с прилежащите площи и съоръжения за обслужване и експлоатация, открита спортна площадка, два броя трибуни – северна и южна, всички помещения, находящи се в южните трибуни на първо ниво с излаз към басейна, без голяма зала, разположена в източния край и помещение за вентилационна инсталация, както и съответните подходи към тях по приложена скица на целия имот, част от НСК „***“, *** и Терен, включващ билетни каси, ведно с прилежащи площи, всички с обща площ от 1000 кв. м., находящ се на ъгъла на ***, част от НСК „***“, ул. „Никола Габровски“ № 1, гр. София. Договорът е сключен за срок от 10 години, като освен наемната цена, наемателят се задължава да изпълни приложена и приета инвестиционна програма в размер на 635 688 лв. с ДДС. Към договора са подписани допълнителни споразумения с № 16-1721-1/10.01.2017 г., № 16-1721-1/14.12.2017 г. и № 16-1721-1/28.03.2018 г., които се отнасят предимно до размера на уговорената инвестиция в имота. Между двете страни са подписани констативни протоколи № 1 и 2 от 03.06.2020 г., с които е констатирано, че наемателят е извършил подобрения в отдадения му имот, съгласно инвестиционната програма, като е отбелязано, че наемодателят приема същите.
С писмо изх. № 13-00-20/21.04.2022 г. на ММС, заместник-министърът на младежта и спорта изисква от началника на ДНСК да бъде извършена обстойна проверка на следните два обекта, изградени в поземлен имот с идентификатор 68134.803.3944 и предмет на горепосочения договор: Ресторант „***“, представляващ сграда за обществено хранене с навес, брой етажи 1, застроена площ 379 кв. м., находяща се на ъгъла на ***, с идентификатор *** и „***“, представляваща друг вид обществена сграда с навес, застроена площ 243 кв. м., находяща се до *** с идентификатори ***. В писмото е посочено, че на обектите е извършен основен ремонт от инвеститора и наемател на обектите – „***“ ЕООД.
В отговор, началникът на ДНСК изпраща писмо с изх. № СО-890-02-600/27.05.2022 г., в което са обективирани резултатите от извършената проверка. Видно от писмото, при извършения оглед на място са констатирани отклонения по отношение на ресторант „***“, а по отношение на „***“ е констатирано, че същата е занемарена и не е установено наличието на строителни книжа.
Полученото от ДНСК писмо е изпратено по компетентност на изпълнителния директор на *** ЕАД от министъра на младежта и спорта – Радостин Василев с писмо с изх. № 13-00-20/2/10.06.2022 г. на ММС, като на същия е указано предприемане на съответните действия по договора за наем с „***“ ЕООД.
По преписката са представени Констативни актове № РИВ22-ТД26-814-1/05.07.2022 г. и № РИВ22-ТД26-814-1/05.07.2022 г. на СО – Район „И.“, според които са извършени проверки на строеж, представляващ „Детска площадка към заведение за хранене и навес“ и на обект, представляващ „Заведение за хранене и навес“, изградени в поземлен имот с идентификатор ***. И в двата акта е констатирано строителство без одобрен инвестиционен проект и без разрешение за строеж и съответно нарушение на разпоредбите на чл. 137, ал. 3 и чл. 148, ал. 1 от Закона за устройство на територията (ЗУТ).
С Уведомление изх. № 16-1721-1/02.08.2022 г. на *** ЕАД, „***“ ЕООД е уведомено, че *** ЕАД едностранно прекратява, а в условията на евентуалност едностранно разваля Договор № 16-1721-1/13.12.2016 г., с оглед на всички констатирани нарушения от ДНСК и СО – Район „И.“, както и във връзка с неизплатени задължения за обезщетения, поради забавени дължими плащания и други.
Във връзка с горепосоченото уведомление, „***“ ЕООД изпраща две писма до *** ЕАД – вх. № 16-1721-1/05.08.2022 г. и 16-1721-1/08.08.2022 г. на *** ЕАД, с които изразява категоричното си несъгласие с твърденията в същото, доколкото те са неверни и неоснователни, декларира своята готовност да защитава правата си с всички законни средства и посочва, че продължава да счита Договор № 16-1721-1/13.12.2016 г. за действащ и валиден и да упражнява правата и да изпълнява задълженията си по него.
Изпълнителният директор на *** ЕАД издава Заповед № 16-1721-1/08.08.2022 г., с която се създава комисия със задача да приеме държането на обектите, предмет на Договор № 16-1721-1/13.12.2016 година. Представен е и протокол от работата на комисията от същата дата, от който е видно, че управителят на „***“ ЕООД – М. Я., отказва предаването на обектите по договора с аргумент, че същият е действащ и валиден.
 
Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Радостин Василев, в качеството му на министър на младежта и спорта в периода от 13.12.2021 г. до 02.08.2022 г., е лице, заемащо висша публична длъжност по чл. 6, ал. 1, т. 3 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.  
Съгласно чл. 25, ал. 1 от Закона за администрацията министърът е централен едноличен орган на изпълнителната власт със специална компетентност и ръководи отделно министерство. Според разпоредбата на чл. 25, ал. 4 от същия закон министрите издават правилници, наредби, инструкции и заповеди.
От представените по административната преписка доказателства се установи, че като министър на младежта и спорта Василев е подписал и изпратил на на *** ЕАД писмо с изх. № 13-00-20/2/10.06.2022 г. на ММС, с което безспорно е упражнил свои правомощия във връзка със заеманата от него длъжност. От упражнените правомощия по служба обаче не се обосновава частен интерес за Василев или за свързано с него лице. С въпросното писмо Радостин Василев изпраща на *** ЕАД, чийто принципал е ММС, писмо с вх. № 13-00-20#1/08.06.2022 г. на ММС, в което се съдържа информация за резултатите от извършена проверка от ДНСК на строителните документи, включително и съответствието им с фактическата ситуация на два обекта, изградени на територията на *** „***“, находящ се в ***, а именно – Ресторант „***“, представляващ сграда за обществено хранене с навес, на един етаж и „***“, представляваща друг вид обществена сграда с навес. Писмото на ДНСК е изпратено по компетентност на *** ЕАД за предприемане на съответните действия по Договор № 16-1721-1/13.12.2016 г., сключен с „***“ ЕООД. С оглед на това, че ММС е едноличен собственик на капитала на *** ЕАД, а групата обекти, отдадени под наем на „***“ ЕООД с горепосоченият договор са част от имуществото на *** ЕАД, се обосновават и упражнените от министъра на младежта и спорта правомощия по служба, чрез които уведомява дружеството, на което е едноличен собственик на капитала – *** ЕАД, за констатирани нередности в имотите, предмет на Договор № 16-1721-1/13.12.2016 г., с оглед правилното им управление и стопанисване. Във връзка с гореизложеното не се установява и наличието на частен интерес за Василев или свързано с него лице при изпращането на писмо с изх. № 13-00-20/2/10.06.2022 г. на ММС.
От изложеното следва, че в конкретния случай са налице само две от предпоставките за „конфликт на интереси“ по отношение на Радостин Василев, в качеството му на министър на младежта и спорта в периода от 13.12.2021 г. до 02.08.2022 г. – лице, заемащо висша публична длъжност и упражнено от лицето правомощие по служба. Не е налице обаче последната предпоставка – наличието на частен интерес. Липсата на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
По отношение на твърденията, че Радостин Василев е злоупотребил със служебното си положение и е ангажирал редица държавни органи да извършват репресивни действия срещу „***“ ЕООД с цел накърняване на имиджа на дружеството и получаване на нематериална облага, изразяваща се в по-голяма подкрепа и влияние в обществото и по-висока оценка за работата си като министър, следва да се има предвид следното:
Влияние по смисъла на чл. 57 от ЗПКОНПИ се упражнява във връзка с конкретна ситуация, конкретна процедура от длъжностно лице, заемащо висша публична длъжност, върху друго длъжностно лице или орган. Има еднократен и в този смисъл ограничен характер. По смисъла на конкретната норма в материята на конфликта на интереси, с упражняването на влияние се цели осъществяване на частния интерес на лицето, което упражнява влияние или на свързаното с него лице по смисъла на § 1, т. 15 от ЗПКОНПИ. Съществено изискване от обективна страна е оказващият влияние, който де факто попада в ситуация на конфликт на интереси, да използва служебното си положение. Ако това условие не е налице и влиянието се оказва от същото лице, но чрез други фактори, фактическият състав на нормата няма да бъде реализиран. Основен момент в доказването на оказано влияние е наличието на отношения на субординация и йерархическа подчиненост между този, който оказва влияние, и този, върху когото се оказва влияние (в този смисъл Решение № 5253/23.04.2021г. по адм. д. № 1093/2021г. на ВАС и Решение № 2807/01.03.2021г. по адм. д. № 11947/2020г. на ВАС). Оказващият влияние следва да разполага с лостовете за въздействие върху субекта, на който се оказва влияние. 
В конкретната ситуация се твърди, че Василев е оказал влияние върху други държавни органи с цел набавяне на нематериална облага за себе си. В качеството си на министър на младежта и спорта, Радостин Василев не разполага с лостовете за въздействие върху органите на Министерство на вътрешните работи, ДНСК, Национална агенция за приходите, на СО – Район „И.“ и други, които са извършили проверки в посочените по-горе обекти, стопанисвани от „***“ ЕООД съгласно Договор № 16-1721-1/13.12.2016 година. Между министъра на младежта и спорта и гореизброените държавни органи не са налични отношения на субординация и йерархическа подчиненост.
Горните обстоятелства налагат извода, че Радостин Василев, в качеството му на министър на младежта и спорта в периода от 13.12.2021 г. до 02.08.2022 г. и лице, заемащо висша публична длъжност по смисъла на чл. 6, ал. 1, т. 3 от ЗПКОНПИ, не е нарушил нормата на чл. 57 от ЗПКОНПИ.
Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество,


Р Е Ш И:

НЕ УСТАНОВЯВА конфликт на интереси по отношение на Радостин Василев, ЕГН ***, министър на младежта и спорта в периода от 13.12.2021 г. до 02.08.2022 г., и в това му качество лице, заемащо висша публична длъжност по смисъла на чл. 6, ал. 1, т. 3 от ЗПКОНПИ, по отношение на подписано от него писмо с изх. № 13-00-20/2/10.06.2022 г. на ММС, поради липсата на негов или на свързано с него лице частен интерес.

НЕ УСТАНОВЯВА конфликт на интереси по отношение на Радостин Василев, ЕГН ***, министър на младежта и спорта в периода от 13.12.2021 г. до 02.08.2022 г., и в това му качество лице, заемащо висша публична длъжност по смисъла на чл. 6, ал. 1, т. 3 от ЗПКОНПИ, във връзка с извършени проверки от държавни институции (МВР, ДНСК, НАП, СО – Район „И.“ и  други) по отношение на собствените на *** ЕАД обекти – държавна собственост в периода от месец април до месец август 2022 г., поради липса на упражнени правомощия по служба.

Препис от решението да се изпрати на СГП, с оглед преценка за реализиране на правомощията по чл. 76, ал. 2 от ЗПКОНПИ.


КОМИСИЯ:

ЗАМЕСТНИК-ПРЕДСЕДАТЕЛ:….…(П)…….../АНТОН СЛАВЧЕВ /

ЧЛЕН:……………(П)…………………….../АНТОАНЕТА ЦОНКОВА/

ЧЛЕН:…………………(П)……....……………...…../ПЛАМЕН ЙОЦОВ/

    ЧЛЕН:…………………..…(П)…............................/СИЛВИЯ КЪДРЕВА/

